Jonas Vingegaard indleder sæsonen torsdag, hvor han er til start i etapeløbet O Gran Camiño.

De fleste af cykelstjernerne i feltet har allerede fået sæsondebut, og på torsdag kan Jonas Vingegaard også skrive sig på den liste. Her er han nemlig til start i det mindre spanske etapeløb O Gran Camiño. Jumbo-Vismas sportsdirektør Frans Maassen bekræfter over for feltet.dk, at Vingegaard allerede er i god form. Den danske Tour-vinder er klar til at vise sig frem. Det har især givet ham blod på tanden, at Tadej Pogacar har startet sin sæson i flyvende form. - Hvis jeg var Jonas, ville jeg være mere motiveret. Han ønsker også at vise noget, og han har været en måned på højdetræningslejr på Tenerife. Han har kørt en masse intervaller der, og jeg tror, at han allerede er i god form til at vise noget specielt, siger Maassen til feltet.dk. Maassen erkender også, at Jumbo-Visma må være favoritter til at vinde løbet – især når man ser på startlisten, som ”ikke er den stærkeste nogensinde.” Tadej Pogacar indledte sæsonen med at vinde det spanske endagsløb Jaén Paraiso Interior, hvorefter han vandt tre ud af fem etaper i Andalusien Rundt samt løbet samlet. Har ændret på løbsprogrammet Jonas Vingegaard fortalte i december sidste år til TV 2 SPORT, at han i samarbejde med Jumbo-Visma har ændret tilgang til denne sæson, hvor han har droppet flere endagsløb. Derfor kommer forberedelsen til Tour de France primært til at bestå af mindre etapeløb, og torsdag indledes den plan altså med O Gran Camiño. - På en eller anden måde synes jeg altid lidt, at jeg har skuffet i endagsløb. Derfor har vi valgt at prøve at tage en pause fra det – og så må vi se igen i fremtiden, sagde Vingegaard i slutningen af december . Efter Gran Camiño er det planen, at Jonas Vingegaard skal køre Paris-Nice, derefter Baskerlandet Rundt, inden han enten kører Critérium ud Dauphiné eller Schweiz Rundt inden Touren. O Gran Camiño består af fire etaper. De tre første er særdeles kuperede, mens den sidste er en forholdsvist flad enkeltstart på 18,1 kilometer.